# **Kjære alle sammen**

****Det nærmer seg jul etter et svært innholdsrikt år for oss, og sikkert også for dere. Tempoet har vært spesielt høyt det seneste halvåret og nå gleder vi oss til at julefreden senker seg.

Vi ønsker å si TUSEN TAKK til alle våre brukere og samarbeidspartnere som har vist oss tillit og bidratt til det gode samarbeidet.

Dette året har vært preget av utviklingsarbeid. Vi har vært i våre nye lokaler i litt over et år og vi har jobbet jevnt og trutt med å samkjøre oss og skape felles rutiner for begge fylkene. Det betyr selvfølgelig også noen endringer for våre samarbeidspartnere, som sikkert av og til kan oppleves som utfordrende. Målet er selvfølgelig at vi skal klare å gi enda bedre tjenester fremover, på tross av de demografiske utfordringene vi alle står i.

De siste ukene før jul er alltid fylt med oppgaver man må gjøre før nyåret kommer snikende. Desember har i seg en blandet fryd over det som har vært og tiden som kommer. Det er viktig å kose seg litt ekstra og ta et pust i bakken før man igjen skal brette opp ermene.

Vi ønsker alle en riktig god jul og et riktig godt nytt år, og vi gleder oss til å fortsette samarbeidet med dere i året som kommer.

Malin Ljungberg Skåtun

Avdelingsdirektør

# **Servicetjenesten**Fra mars 2025 får hjelpemiddelsentralene ett felles telefonnummer som vil gjøre det lettere å komme i kontakt med oss og få raskere hjelp.

Her vil du møte dyktige veiledere som gjør sitt ytterste for å løse det du trenger hjelp til. Hvis du trenger å snakke med andre på hjelpemiddelområdet hjelper vi deg med å få kontakt med riktig person. Det vil fremdeles være mulig å ta direkte kontakt med for eksempel en rådgiver ved en hjelpemiddelsentral som du samarbeider med.

Kommunen er fremdeles førstelinjen for sine innbyggere. Personer som egentlig skulle ha tatt kontakt med kommunen får veiledning om hvordan de gjør det.

Det nye telefonnummeret og telefontider vil du finne på nav.no nærmere oppstart.

# **Åpningstider**

Åpningstid på telefon og for besøkende i romjulen er klokken 10.00-15.00.

**Arbeidsgiverundersøkelsen 2024**

Arbeidsgiverundersøkelsen 2024 viser at hjelpemiddelområdet stadig blir bedre på tilrettelegging.

I kapittel 6.1 står følgende:

*"*I 2020 var bare 52 prosent fornøyde med Navs bistand til tilrettelegging av arbeidsplasser. I 2022 var tilfredsheten oppe i 62 prosent og, etter en reduksjon i fjor, er den i år økt til 69 prosent. Det siste året har også en større andel erfaring med tjenesten. Denne positive utviklingen kan skyldes at Nav-kontorene oftere og tidligere tar kontakt med hjelpemiddelsentralene for å involvere dem i bistanden til arbeidsgiverne*".* Les mer om[Arbeidsgiverundersøkelsen 2024](https://data.nav.no/fortelling/arbeidsgiverundersokelsen2024/).

**Søknader og tilleggsskjemaer**

Vi bruker en del tid og ressurser på å innhente dokumentasjon, tilleggsskjemaer og utfyllende beskrivelse av hjelpemiddelbehov. Vi ønsker derfor å minne dere på:

* Finnes det et tilleggsskjema til hjelpemiddelet det søkes om, så SKAL det medfølge som vedlegg. Det gjelder søknader, bytteskjemaer og hjelp til vurdering. Vi opplever av og til at hjelpeskjemaene i liten grad er fylt ut. Vi ber om at alle skjemaer skal være fylt ut etter beste evne.
* Skjemaer som krever underskrift av bruker eller boligeier skal være signert.
* Ved bestilling av tilbehør og deler skal det stå hjelpemiddelnummer på det som ønskes. Alternativt firmanavn, firmaets artikkelnummer og pris.

# **Påminnelse om AKT 26**

Vi minner om at alle søknader om aktivitetshjelpemiddel til personer over 26 år (AKT26) som mottas før 01.01.2025 må avslås. Dette fordi rammebeløpet for 2024 er brukt opp. Vi kan ikke ta imot søknader i desember, og legge dem på vent til neste år. Ordningen er rammestyrt, noe som betyr at det hvert år blir satt av et beløp som skal dekke hjelpemiddel til personer som søker på ordningen.

# **Kurskalender**

I kurskalenderen vår finner du både lokale kurs og nettkurs for hele landet. Det er gratis å delta på kurs. Her er noe av det du kan være med på fremover:

[Lenke til kurskalenderen finner du her](https://arbeidsgiver.nav.no/kursoversikt/?fylke=Vestfold%20og%20Telemark&tema=Hjelpemidler%20og%20tilrettelegging)